Waghond bekyk metropolisie se optrede ná vulstasie-voorval‘n Skermgreep uit die video. Die onafhanklike polisie-ondersoekdirektoraat (Opod) ondersoek die optrede van lede van die Tshwane-metropolisie ná die beweerde aanranding van ŉ jong vrou by ŉ vulstasie die afgelope week. Kymie du Toit (28), ŉ kleuterskoolonderwyseres, is Dinsdag laatnag uit haar voertuig gepluk en in hegtenis geneem nadat sy glo versuim het om op ŉ verlate plek in opdrag van die metropolisie stil te hou. Du Toit het tot by ŉ vulstasie in Moreletapark gery, waar die voorval op kringtelevisie opgeneem is. Sy was op pad huis toe nadat sy kinders in Centurion opgepas het. Die voorval is wyd op sosiale media versprei en het groot kritiek op die metropolisie ontlok. Du Toit het aan Rapport gesê sy is geslaan, geskop en teen ŉ sementvloer gegooi. Luidens die koerant is sy boonop in Februarie beroof deur vier mans wat hulle as polisiebeamptes voorgedoen het. Die polisie het haar daarna aangeraai om, as sy ooit weer in ŉ soortgelyke situasie beland, aan die polisiebeamptes te beduie dat sy kennis neem van hulle, en dan stadig aan te ry na ŉ plek waar sy veilig voel. Du Toit is glo in hegtenis geneem omdat sy volgens een van die polisiebeamptes “verdag” gelyk het. Die metropolisielede het volgens haar ook ŉ tyd lank met haar rondgery, voordat sy na ŉ polisiestasie geneem is. Maroela Media het vroeër berig Justice Project SA (JPSA) het aangekondig dat hy sy goedkeuring van die sogenaamde Bloulig‑protokol, wat hy in 2013 in samewerking met die Padverkeersbestuurskorporasie (RTMC) ontwikkel het, terugtrek. Een van die riglyne in die protokol was dat motoriste aan die polisie wys dat hulle die opdrag om stil te hou verstaan en dan stadig tot op ŉ veilige plek te ry – soos wat Du Toit oënskynlik in dié geval gedoen het. JPSA-voorsitter Howard Dembovsky sê die protokol is destyds ontwikkel om die vlaag voorvalle waar misdadigers blou ligte op hul voertuie gebruik het om niksvermoedende motoriste te teiken, te help stuit. Die sogenaamde bloulig-bendes het op dié manier enigiets van gewapende rooftogte tot kapings, verkragtings en moorde gepleeg. Die polisie het gesukkel om dié soort misdaad te stuit. “Ten spyte hiervan is talle polisie- en verkeersbeamptes heeltemal ongevoelig oor die kwessie en glo hulle verkeerdelik dat die wet hulle bemagtig om lede van die publiek te misbruik wat hulself teen geweldsmisdaad probeer beskerm,” het Dembovsky gesê. Sontago Seisa, Opod-woordvoerder, het bevestig dat die waghond-organisasie ŉ verslag oor die beweerde aanrandingsklagte teen die betrokke metropolisielede gekry het. “Ons ondersoek duur voort en niemand is nog in hegtenis geneem nie,” het Seisa gesê. Sr.supt. Isaac Mahamba, woordvoerder van die Tshwane-metropolisie, het Vrydag gesê die saak word ook departementeel ondersoek.